Райнер Мария Рилке
X.Всичко, до днес сътворено, машината застрашава…

Превод от немски: Петър Велчев, 1979

chitanka.info

Всичко, до днес сътворено, машината застрашава,

дръзва с духа да се бори и да не се покори.

Вместо ръце да ваят от мрамор творба величава —

камък за къщи реже машината и сече гори.

Тя се тревожи да не би да й се изплъзнем ние

и, потопена в масло, на себе си да принадлежи.

Мисли си, че е живота, че може да го разкрие —

като еднакво безстрастно нарежда, твори и руши.

Но битието е извор омагьосан, стотици вселени

почват тепърва. Звука на чистите им води

ще долови единствено застаналият на колени.

Нейде в недрата се раждат думи[1] с нежност могъща…

Вечната музика — от треперещи камъни — ще изгради

в ненаселими пространства свойта божествена къща.

1922

[1] Нейде в недрата се раждат думи — Според Рилке естетическото начало е заложено още в действителността; задача на поета е да го разкрие и тази задача е застрашена от механизираната цивилизация. Вж. също бел. към „Часослов“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.